**projektas**

**reg. Nr. T-109**

**2.20.darbotvarkės klausimas**

**Pasvalio rajono savivaldybės taryba**

# SPRENDIMAS

**DĖL PRITARIMO GATVIŲ APŠVIETIMO IR VIEŠŲJŲ PASTATŲ INFRASTRUKTŪROS MODERNIZAVIMO PASVALIO RAJONO SAVIVALDYBĖJE PROJEKTO ĮGYVENDINIMUI**

2020 m. gegužės d. Nr.T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo, patvirtinto Pasvalio rajono savivaldybės tarybos 2009 m. liepos 15 d. sprendimu Nr.T1-166 „Dėl Pasvalio rajono savivaldybės vardu sudaromų sutarčių bei susitarimų sudarymo ir pasirašymo tvarkos aprašo patvirtinimo“ (Pasvalio rajono savivaldybės tarybos 2017 m. kovo 31 d. sprendimo Nr. T1-78 redakcija), 7.8 punktu, Pasvalio rajono savivaldybės taryba nusprendžia:

1. Pritarti gatvių apšvietimo ir viešųjų pastatų infrastruktūros modernizavimo Pasvalio rajono savivaldybėje projekto (toliau – Projektas) įgyvendinimui.

2. Pritarti Pasvalio rajono savivaldybės administracijos (toliau – Savivaldybė) ir Europos energijos efektyvumo fondo (toliau – Fondas) sutarties dėl techninės pagalbos gatvių apšvietimo ir viešųjų pastatų infrastruktūros modernizavimo dokumentacijai parengti (toliau – Sutartis) pasirašymui, tokiomis esminėmis Sutarties sąlygomis:

2.1. Fondas įsipareigoja suteikti Savivaldybei techninę pagalbą Projektui parengti ir įgyvendinti, kurios vertė yra iki 180 000 Eur, paskirdamas faktiškai šią techninę pagalbą teiksiančius konsultantus, tiesiogiai atsiskaitydamas su konsultantais už jų tinkamai Savivaldybei suteiktas paslaugas;

2.2. Savivaldybė įsipareigoja:

2.2.1. priimti Fondo paskirtų konsultantų teikiamą techninę pagalbą, pateikdama konsultantams visą reikiamą informaciją ir kontroliuodama jų teikiamas paslaugas;

2.2.2. padedama konsultantų, per 2 (du) metus nuo Sutarties pasirašymo dienos atrinkti Projekto vykdytoją;

2.2.3. į viešojo pirkimo dokumentus įtraukti sąlygą, jog tuo atveju, jei Projekto vykdytojas nusprendžia nesinaudoti Fondo Projektui įgyvendinti skiriamu finansavimu, jis privalo Fondui kompensuoti Fondo konsultantų suteiktai techninei pagalbai apmokėti skirtą sumą.

3. Įgalioti Pasvalio rajono savivaldybės administracijos direktorių pasirašyti 2 punkte nurodytą Sutartį ir kitus dokumentus, susijusius su Sutarties vykdymu.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Strateginio planavimo ir investicijų skyriaus vedėjas

G. Vitkus

2020-05-08 tel. (8 451) 54 037

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**DĖL PRITARIMO GATVIŲ APŠVIETIMO IR VIEŠŲJŲ PASTATŲ INFRASTRUKTŪROS MODERNIZAVIMO PASVALIO RAJONO SAVIVALDYBĖJE PROJEKTO ĮGYVENDINIMUI**

2020 m. gegužės 8 d.

Pasvalys

**1. Problemos esmė.**

Pasvalio rajono savivaldybės administracija Europos energijos efektyvumo fondui (*European Energy Efficiency fund* – toliau EEEF) pateikė paraišką dėl techninės pagalbos skyrimo gatvių apšvietimo ir viešųjų pastatų infrastruktūros modernizavimo dokumentacijos parengimui. EEEF nusprendė skirti finansavimą gatvių apšvietimo infrastruktūros ir viešųjų pastatų modernizavimo techninei dokumentacijai parengti. Vienas iš būtinų dokumentų techninei paramai gauti yra Savivaldybės tarybos sprendimas dėl pritarimo Projektui.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Pasinaudojus EEEF parama, bus parengta Pasvalio rajono savivaldybės gatvių apšvietimo ir viešųjų pastatų infrastruktūros modernizavimo dokumentacija ir tai sudarys galimybes įgyvendinti Pasvalio rajono gatvių apšvietimo ir viešųjų pastatų modernizavimo Pasvalio rajono savivaldybėje projektą.

Projekto metu planuojama modernizuoti gatvių apšvietimo infrastruktūrą ir viešuosius VšĮ Pasvalio ligoninės, Pasvalio rajono savivaldybės administracijos, Pasvalio Petro Vileišio gimnazijos, Pasvalio seniūnijos ir Pasvalio muzikos mokyklos, lopšelio-darželio „Liepaitė“, vaikų lopšelio-darželio „Eglutė“, lopšelio-darželio „Žilvytis“ pastatus. Šviestuvai su natrio ir gyvsidabrio lempomis būtų pakeisti į LED šviestuvus su integruotais laiko ir šviesos srauto reguliavimo įtaisais. Jie yra ne tik lengviau reguliuojami, bet ir taupantys energiją, ekonomiškesni. Būtų keičiami susidėvėję apšvietimo valdymo skydai, įdiegiamos apšvietimo sistemos, atnaujinamos elektros perdavimo linijos. Pastatuose atliekamas modernizavimas, siekiant pagerinti jų energetines savybes ir ekonomiškumą.

Turint techninę dokumentaciją, bus galima kreiptis paramos į EEEF ar kitus fondus dėl šio projekto įgyvendinimo finansavimo, pasinaudoti viešojo ir privataus sektorių partneryste.

Pasvalio rajono gatvių apšvietimo ir viešųjų pastatų modernizavimo Pasvalio rajono savivaldybėje projektas (toliau – Projektas) bus įgyvendinimas 2 etapais.

1-asis etapas truks iki 2 metų ir bus skirtas Projekto dokumentacijos parengimui, tai apims:

- energetinių auditų ir investicinių projektų, kurie nustatytų ir apibrėžtų Projekto ribas, parengimą. Bus sudaryta Projekto programa, jos įgyvendinimo planas ir numatyti finansavimo būdai.

- rangovo, kuris atliks gatvių apšvietimo ir viešųjų pastatų modernizavimą, atrankos parengimą, viešųjų pirkimų procedūros vykdymą ir sutarties / sutarčių parengimą ir derinimą.

1-asis etapas pasibaigs rangovo, kuris atliks gatvių apšvietimo ir viešųjų pastatų modernizavimą, parinkimu. Visus 1-ojo etapo dokumentus, parenkant optimalius sprendimus ir vadovaujantis Lietuvos Respublikos įstatymų nuostatomis, parengs EEEF parinkti konsultantai, derindami juos su Pasvalio rajono savivaldybės administracija.

2-asis etapas – pagal patvirtintą programą bus atliekami gatvių apšvietimo infrastruktūros ir viešųjų pastatų modernizavimo darbai, kurie turėtų trukti iki 2 metų.

Sprendimas prisidės prie Pasvalio rajono plėtros iki 2020 m. strateginio plano 3 prioriteto – „Subalansuota teritorijų ir infrastruktūros plėtra“, 3.1 tikslo – „Didinti inžinerinio aprūpinimo infrastruktūros prieinamumą ir efektyvumą“, 3.1.2 uždavinio – „Atnaujinti ir plėsti energetikos sistemas, didinti jų efektyvumą“ priemonių 3.1.2.1 „Savivaldybei priklausančių pastatų energetinio efektyvumo didinimas“ ir 3.1.2.2. „Apšvietimo tinklų atnaujinimas ir plėtra, energijos taupymo priemonių diegimas“ įgyvendinimo.

**3. Skaičiavimai, išlaidų sąmatos, finansavimo šaltiniai**.

EEEF 100 proc. finansuoja techninės dokumentacijos (techninio projekto, investicijų paskaičiavimo, viešųjų pirkimų ir kt. dokumentų) parengimo paslaugas. EEEF skiria iki 180 tūkst. Eur techninei dokumentacijai parengti. Planuojama, kad gatvių apšvietimo ir viešųjų pastatų infrastruktūros modernizavimui Pasvalio rajono savivaldybėje reikės apie 6 mln. Eur vertės investicijų.

**4. Numatomo teisinio reguliavimo poveikio vertinimo rezultatai galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nereikia.

**6. Sprendimo projekto iniciatoriai.** Pasvalio rajono savivaldybės administracijos Strateginio planavimo ir investicijų skyrius.

**7. Sprendimo projekto rengimo metu gauti specialistų vertinimai ir išvados.**

Sprendimo projektui pritarta.

Strateginio planavimo ir investicijų skyriaus

skyriaus vedėjas Gytis Vitkus